Agt sterf in Kaapstadse brand | Maroela Media
Die toneel Maandagoggend na die brand. Foto: Phandulwazi Jikelo/ANA
Agt mense, insluitend vier kinders, is dood nadat 'n reusebrand Maandag in die vroeë oggendure in 'n informele nedersetting in Khayelitsha in Kaapstad gewoed het.
Theo Layne, woordvoerder van die Kaapse brandweer, het gesê 'n watertenker en twee brandweerwaens is net na 01:30 na die toneel ontbied. Volgens mediaberigte het die brand in die Taiwan-nedersetting ontstaan.
Vier plakkershutte is reeds voor die brandbestryders se aankoms op die toneel in die brand verwoes. Volgens Layne het twee vroue, twee mans, drie seuns en een minderjarige meisie doodgebrand. Nog 22 mense is dakloos gelaat.